Peter Skaarup (DF), 2001-05-03:
... Vi har i dag i Dansk Folkeparti gjort opmærksom på en række amerikanske politikere og eksperter, som virkelig er bekymret for, hvad der foregår, men det er desværre meget lidt, vi kan få frem fra Folketingets partier i forhold til at dele den bekymring.
Jeg må indrømme, at da vi i sin tid diskuterede Maastrichttraktaten, tror jeg, det for mange vælgere var afgørende, at man ønskede sig, at EU ikke skulle tage sig af forsvarsområdet.
Derfor var det også, at forsvarsforbeholdet kom frem, og i forlængelse af det, som var vedtaget af den danske befolkning, er det også naturligt at diskutere herinde, om vi for alvor vil fastholde det forbehold og gøre de andre lande opmærksomme på, at det er vores holdning, eller at vi ikke vil.
Hvis vi ikke vil, jamen så skal vi bare lægge os ned på ryggen og lade de andre lande køre derudad i det spor, de kører nu, som et lokomotiv, der har ét eneste mål, og det er yderligere EU-integration; men det er så på bekostning af NATO-samarbejdet.
Det er jo reelt det, amerikanerne advarer imod.
Det er Henry Kissinger, det er Donald Rumsfeld, den nuværende forsvarsminister, det er den tidligere forsvarsminister William Cohen, det er rådgivere i Bush-administrationen, der siger, at det her er en kniv mod NATO's hjerte; det er Rumsfeld, der siger: The devil is in the detail.
Altså, dæmonen er i detaljen, problemerne er i detaljerne om, at det her skal være en styrke uafhængig af EU.
Så uanset om man kan lide det eller ej, er EU efter vores opfattelse - og jeg tror også efter mange danskeres opfattelse - inde på et spor, der ikke duer, og at vi på sigt bliver nødt til at være langt mere kritiske over for det spor, også fra dansk side.
Derfor står Danmark i en national diskussion i øjeblikket om, hvem vi i fremtiden vil alliere os med for at få opfyldt de sikkerhedspolitiske krav, som vi har behov for som nation, men også som danskerne ønsker at de politikere, der sidder herinde i Folketinget, reelt forholder sig til.
Derfor har det været vigtigt at finde ud af, i hvilken retning regeringens planer går, og jeg må indrømme, at de går
ikke særlig langt.
De går kun til at lægge sig ned på maven over for EU's planer på det her område.
Vi har ikke nogen protester overhovedet.
Den levende debat, der er i Storbritannien og USA, som er vores vigtigste allierede i NATO-samarbejdet, er man fuldstændig ligeglad med herinde.
Det er fuldstændig ligegyldigt.
Det har ingenting på sig.
Det er en fejlslagen slutning, det er er en fejlslutning overhovedet at rejse debatten.
Så man er noget forvirret efter at have fulgt debatten i de britiske aviser, blandt amerikanske politikere, når man herinde bare er fuldstændig ligeglad med, hvad der foregår.
Men jeg tror, det kommer til at ændre sig.
Jeg tror, man bliver nødt til også fra Venstres og De Konservatives side, som gerne vil have regeringsmagten, på et tidspunkt at overveje, om det nu er den rigtige vej, man går.
Vil Danmark følge Norge og Island og søge at fastholde den stærke sikkerhedspolitiske alliance, vi har med USA?
Det mener jeg man skal gøre.
Jeg mener, man skal være sammen med Norge og Island, som har problemer, fordi det er EU-toget, der kører på forsvarsområdet.
Jeg mener, man skal være sammen med dem i NATO-samarbejdet og trække på den hammel, som de også trækker på.
For os er det vigtigt, at Frankrig ikke vinder magten over EU's styrke.
Vi vil dét i Dansk Folkeparti, at vi vil bevare NATO som en ledende rolle i forsvarssamarbejdet, og vi mener altså, at Folketinget bliver nødt til på et senere tidspunkt at tage yderligere debatter om det her.
Sagen er så vigtig for Danmark og for danskerne, at vi må og skal fastholde NATO i en fremtrædende rolle i forsvarspolitikken.
Jeg må indrømme lige til det sidste med hensyn til debatten om Kristeligt Folkepartis holdning til det her, at så synes jeg ikke, det er særlig logisk.
Altså, hvis man er modstander af, at EU skal beskæftige sig med forsvaret, skulle det vel være logisk, at man kunne stemme for et forslag her i dag, hvor vi ikke engang siger, at EU slet ikke skal beskæftige sig med forsvaret. Det eneste, vi siger i dette forslag til vedtagelse, er, at styrken ikke må være uafhængig af NATO.
Det har været en interessant debat, vi har haft i dag.
Det, der står tilbage, er, at der stadig væk her i Folketinget nok er sådan en berøringsangst i forhold til reelt at diskutere de problemer, som der peges på.
Vi har i Dansk Folkeparti i dag gjort rede for, hvordan en række fremtrædende amerikanere, politikere, eksperter og andre...